Komtar

Komtar (Kompleks Tun Abdul Razak) on hoonekompleks George Townis Malaisias.

1985. aastal valminud keskne Komtari torn oli algselt 231,7 meetri kõrgune ning valmimisel Kagu-Aasia kõrgeim hoone. 2014–2016 ehitati hoone tipuosa ümber ja selle kõrgus tõusis 248,9 meetrini.

Kompleks kavandati linnauuendusprojektina. Selle rajamine oli aga mõneti vastuoluline, sest selle käigus lammutati palju vanemat hoonestust ning sunniti inimesi ümber kolima. Samuti on vähene hooldus kiirendanud kompleksi vananemist.

Kompleks on nimetatud Abdul Razak Husseini järgi (1922–1976), kes oli 1970–1976 Malaisia peaminister.

Komtaris töötab osariigi valitsus ja George Towni linnapea. See on ka oluliseks transpordisõlmeks, kuna selle juures asub suur bussijaam.

 Eellugu 
19. sajandi alguses asus alal soo ning seal voolas Pranglini jõe lõik, mis suunati 1804. aastal Pranglini kanalisse. See märkis tollase linna piiri ning hiinlased nimetasid ala nimega "Sia Boey" ('küla piir'). Samas hakkas tegutsema Sia Boey turg. 1928. aastal pandi samas lähedal tööle Pinangi esimesed valgusfoorid. Teise maailmasõja ala sai piirkond jaapanlaste rünnakutes arvukalt pommitabamusi. Pärast Malaia iseseisvumist ühines riigiga ka Pinangi. Riigi valitsus pidas prioriteetseks aga pealinn arendamist ning nii aeglustus George Towni areng. 1969. aastal eemaldati Pinangilt vabakaubanduslinna staatus, mis tõi kaasa majanduslanguse ja suure töötuse.

1969. aasta Malaisia valimiste järel tuli Pinangis võimule Lim Chong Eu (1919–2010), kes võttis prioriteediks linnauuenduse. Sealhulgas soovis ta transpordiprobleemide lahendamiseks odavate kortermajade ehitamist ja algatas Pinangi silla rajamise, et ühendada George Towni Seberang Peraiga. Kesklinna ümberehituskava osas taheti parandada transpordiühendusi ja likvideerida sealsed slummid, selles tegi kohalik omavalitsus koostööd uue föderaalvalitsusega.

Uue linnakeskuse projektiga tuldi avalikkuse ette 1970. aasta novembris."New urban centre for George Town" Singapore Herald, 18. november 1970 Osariigi valitsus valis arhitektuurikonkursil võitjaks Singapuri arhitektuuribüroo kavandi ning projekti peaarhitektiks sai Lim Chong Keat, kes on Lim Chong Eu noorem vend ja oli varem projekteerinud mitu hoonet Singapuris. Insener-tehnilise poole eest vastutavaks ettevõtteks sai Ove Arup.

 Kompleksi rajamine 
pisi|Arenduse varane arhitektuurne mudel
pisi|Piirkond 2025. aasta alguses
Ehitust kavandati viies etapis, kuid vaid kaks esimest viidi ellu kavandatud kujul. Hoonestus oli kavandatud liiklussõlmeks, mis ühelt poolt ühendataks siis veel kavandamisel oleva Pinangi sillaga ja teiselt poolt lennujaama mineva teega. Ehitusele ruumi tegemiseks lammutati umbes tuhat hoonet ja asustati ümber üle 3000 inimese.

Hoone vundament valmis 1973. aasta lõpuks. 1. jaanuaril 1974 peetud tseremoonial avas ehitustegevuse Malaisia peaminister Abdul Razak Hussein.

Kompleksi alumisse ossa rajati kaubanduspinnad ning sinna paigutati samuti bussijaam. Teise ehituse etapi käigus valmis muuhulgas geodeetiline kuppel, mille disainimise juures osales Buckminster Fuller.

1983. aasta 23.–24. jaanuaril oli hoones tulekahju, mis sai arvatavasti alguse keevitussädemetest ja see kahjustas korruseid 41–47. Ehitust jätkati sama aasta keskpaigas ja sarikapidu peeti 1. jaanuaril 1985.

1985. aastal valminud 231,7 meetri kõrgune Komtari torn oli sel hetkel Kagu-Aasia kõrgeim hoone ning Aasias ületas seda vaid 239,7 m kõrgune Sunshine 60 Tōkyō prefektuuris. Kagu-Aasia kõrgeima hoone tiitli kaotas Komtar 1986. aasta novembris seoses Singapuris 277,8 m kõrguse One Raffles Place avamisega. Malaisia kõrgeima hoone tiitli võttis aga 1988. aasta juunis enda kätte Maybank Tower (243,5 m) Kuala Lumpuris.

1980. aastate lõpust kuni 1990. aastate alguseni oli Komtar Pinangi peamine jaemüügikeskus. Aasia finantskriisile järgnenud majanduslangus ja kasvav konkurents uuemate ja kõrgetasemeliste kaubanduskompleksidega äärelinnades põhjustas aga kaubanduse märkimisväärse languse. Ühtlasi pidurdas finantskriis arenduse lõpule viimist.

Pärast mitmeid muudatusi plaanides valmisid kolmanda ja neljanda ehitusetapi platsidele kaubanduskeskused. 2001. aastal avati kuuekorruseline Prangini kaubanduskeskus ja 2010. aastal sellega konkureeriv kümnekorruseline 1st Avenue Mall.

Täiendavate hoonete rajamine Sia Boey turu alale oli kavandatud viienda ehitusetapina 1990. aastate teise poolde, kuid see jäi venima. Viimaks hakati 2015. aastal samasse Prangini kanali äärde rajama parki. 1,02 ha pindalaga alal avati 2019. aastal Sia Boey linnaarheoloogiapark.

2000. aastatel tehti mitmeid renoveerimistöid. Lisaks algatas osariigi valitsus 2010. aastal pilvelõhkuja ülemiste korruste renoveerimise, mille raames ehitati kolm uut korrust. Nii kasvas Komtari torni kõrgus 248,9 meetrini. 2016. aasta detsembris avati turismi edendamiseks hoone tipus ka Komtar Skywalk, kust avaneb panoraamvaade linnale.

 Viited 

Kategooria:George Town
Kategooria:Malaisia ehitised